Pta-pa beskerm gesin met piksteel tydens aanvalArgieffoto ŉ 40-jarige pa het Sondagoggend twee gewapende aanvallers met ŉ piksteel verdryf nadat hulle sy gesin op hul kleinhoewe in ŉ landgoed in die ooste van Pretoria wou oorval. Die pa, Michael Molefe, het Maandag aan Maroela Media gesê die verdagtes het omstreeks 01:00 op hul huis in die Grootfontein Country Estate toegeslaan. Een van die mans het ŉ baksteen deur die hoofslaapkamervenster gegooi waar sy vrou, Mosima (31), saam met hul vyfjarige seun en een maand oue babaseuntjie geslaap het. “My vrou het wakker geword en dadelik na die kot gehardloop om ons baba te beskerm. Hulle het haar twee keer geskiet waar sy by die bedjie gestaan het.” Michael, wat in ŉ ander kamer geslaap het, het intussen wakker geword van die lawaai en sy vrou se hulpkrete. Hy het ŉ piksteel gegryp wat hy byderhand hou vir beskerming. Hy het verbete van binne die kamer die verdagtes, wat probeer het om deur die gebreekte venster die huis in te kom, met die piksteel afgeweer. Hulle het uiteindelik met leë hande van die toneel gevlug. Michael het sy buurman gebel, wat op sy beurt MonitorNet ontbied het. Gewapende veiligheidsbeamptes het kort daarna op die noodoproep reageer. MonitorNet het die plaaslike AfriForum-buurtwag van die voorval in kennis gestel. Buurtwaglede het vir die polisie en ŉ ambulans by die landgoed se hek gewag om hulle na die Molefe-egpaar se huis te begelei. Mosima is deur paramedici op die toneel gestabiliseer en in ŉ stabiele toestand na ŉ hospitaal geneem. Michael en die twee kinders is ongedeerd. “Mosima het Sondag ŉ operasie ondergaan om die koeëls te verwyder. As alles goed gaan, sal sy binnekort uit die waakeenheid na ŉ gewone saal oorgeplaas word.” Michael het gesê hy is dankbaar dat dinge nie erger uitgedraai het nie. “In die omstandighede gaan dit goed en my vrou herstel ook goed. Ons as gesin sal binnekort vir berading gaan.” Kapt. Marissa van der Merwe, polisiewoordvoerder, het die voorval aan Maroela Media bevestig. Die Welbekend-polisie ondersoek ŉ saak van poging tot moord. Niemand is nog in verband met die voorval in hegtenis geneem nie.